Paus Leo XIV

Paus **Leo XIV** (nama asal: **Robert Francis Prevost**; lahir 14 September 1955) ialah ketua Gereja Katolik dan ketua negara Kota Vatikan. Beliau telah dipilih dalam satu konklaf kepausan pada tahun 2025 sebagai pengganti Paus Franciscus.

Dilahirkan di Chicago dan dibesarkan di sebuah pinggir bandar, Prevost menyertai satu komuniti biarawan Ordo Santo Agustinus pada tahun 1977 dan ditahbiskan sebagai paderi pada tahun 1982. Beliau terlibat secara aktif dalam beberapa siri kerja misi di Peru pada 1980-an dan 1990-an. Beliau berkhidmat sebagai paderi paroki, pensyarah keuskupan dan pegawai seminari. Sebagai Ketua Umum Ordo Santo Agustinus dari tahun 2001 hingga 2013, beliau berkhidmat di seluruh dunia. Setelah kembali ke Peru, beliau dilantik sebagai Uskup Chiclayo (2015–2023), dan kemudiannya menyandang beberapa jawatan tinggi di Vatikan, termasuk sebagai Prefek Dikasteri untuk Para Uskup serta Presiden Suruhanjaya Kepausan untuk Amerika Latin. Beliau dilantik menjadi kardinal pada tahun 2023.

Sebagai kardinal, beliau menekankan prinsip sinodaliti, dialog misi serta keterlibatan aktif dalam isu-isu sosial dan teknologi. Beliau turut memberi perhatian kepada isu perubahan iklim, migrasi global, tadbir urus gereja dan hak asasi manusia, sejajar dengan semangat pembaharuan Konsili Vatikan Kedua.

Leo XIV merupakan paus pertama yang lahir di Amerika Utara, paus pertama yang memiliki kewarganegaraan Peru, paus kedua dari benua Amerika (selepas Paus Franciscus), dan paus pertama daripada Ordo Santo Agustinus. Nama kepausannya diambil sempena Paus Leo XIII yang terkenal dengan sumbangan kepada ajaran sosial Katolik semasa Revolusi Industri Kedua. Leo XIV percaya bahawa Revolusi Industri Keempat, khususnya dalam bidang kecerdasan buatan dan robotik, membawa cabaran-cabaran baharu dalam mempertahankan maruah manusia, keadilan sosial dan hak pekerja.

## Kehidupan awal, keluarga dan pendidikan
### Latar belakang dan keturunan

Robert Francis Prevost dilahirkan pada 14 September 1955 Ibunya, Mildred Agnes Martínez Prevost, berasal dari kawasan kejiranan Ward ke-7 di New Orleans dan merupakan keturunan Creole dari Louisiana. Keluarganya telah berpindah ke kawasan Chicago. Mildred memperoleh ijazah sarjana muda dalam bidang sains perpustakaan daripada Universiti DePaul pada tahun 1947. Bapanya, Louis Marius Prevost (28 Julai 1920 – 8 November 1997), ialah seorang veteran Tentera Laut Amerika Syarikat semasa Perang Dunia Kedua. Beliau telah mengetuai sebuah kapal pendaratan infantri semasa pendaratan di Normandy dan menyertai Operasi Dragoon di selatan Perancis. Selepas perang, beliau berkhidmat sebagai penyelia bagi Daerah Sekolah Brookwood 167 di Glenwood, Illinois. Prevost mempunyai dua orang abang, iaitu Louis Martín dan John Joseph. Datuk dan nenek sebelah bapa mereka ialah Jean Lanti Prevost (1876–1960), seorang lelaki berketurunan Perancis dan Itali yang berasal dari Settimo Rottaro, iaitu sebuah bandar berhampiran Turin, serta Suzanne Fontaine (2 Februari 1894 – 10 Oktober 1979), seorang wanita berbangsa Perancis dari Le Havre. Sementara itu, datuk dan nenek sebelah ibu mereka ialah Joseph Martínez, seorang lelaki kacukan yang dilahirkan di Hispaniola, dan Louise Baquiet (juga dieja Baquiex), seorang wanita berbangsa Kulit Hitam Creole yang dilahirkan di New Orleans.

### Kehidupan awal dan persekolahan

Prevost, yang dikenali sebagai 'Bob' atau 'Rob' sejak kecil dan dalam kalangan rakan-rakannya, telah dibesarkan di Dolton, Illinois, iaitu sebuah kawasan pinggir bandar yang terletak bersempadan dengan kawasan Selatan Chicago. Beliau membesar di paroki St. Mary of the Assumption yang terletak di Riverdale, tempat beliau bersekolah, menyanyi dalam koir dan melayani sebagai anak altar. Sejak kecil lagi, Prevost memang bercita-cita untuk menjadi seorang paderi. Beliau sering bermain pura-pura dengan mengadakan Misa di rumah bersama adik-beradiknya. Dari tahun 1969 hingga 1973, Prevost bersekolah di Sekolah Tinggi Seminari Santo Agustinus, iaitu sebuah seminari rendah yang terletak di Holland, Michigan. Di sana, beliau menerima sebuah Surat Penghargaan atas kecemerlangan akademik, kerap tersenarai dalam senarai pelajar cemerlang (*honor roll*) serta memegang beberapa jawatan penting seperti ketua editor buku tahunan sekolah, setiausaha majlis pelajar dan ahli National Honor Society. Beliau turut aktif menyertai aktiviti pidato dan debat.

### Universiti
Pada tahun 1977, Prevost memperoleh Ijazah Sarjana Muda Sains dalam bidang Matematik dari Universiti Villanova, iaitu sebuah universiti diasaskan Ordo Santo Agustinus. Kemudian, pada tahun 1982, beliau menamatkan pengajian dengan Ijazah Sarjana Ketuhanan (Master of Divinity) di Catholic Theological Union di Chicago. Semasa menuntut di sana, beliau turut mengajar mata pelajaran fizik dan matematik di Sekolah Menengah Saint Rita of Cascia di Chicago. Seterusnya, pada tahun 1984, beliau memperoleh *Licentiate* dalam Undang-undang Kanun, dan pada tahun 1987, beliau menamatkan pengajian peringkat kedoktoran dalam bidang yang sama di Universiti Kepausan Santo Thomas Aquinas di Rom. Tesis beliau memberi tumpuan kepada mempertahankan peranan pemimpin tempatan dalam Ordo Santo Agustinus. Sebagai penghargaan atas sumbangan beliau, pada tahun 2014, Universiti Villanova telah menganugerahkan beliau Ijazah Kehormat Doktor Kemanusiaan.

## Kerjaya awal (1977–1998)
### Penubuhan dan permulaan dalam dunia paderi
Pada bulan September 1977, Prevost telah menyertai Ordo Santo Agustinus, iaitu sebuah komuniti keagamaan dalam Gereja Katolik, sebagai seorang *novitius* (ahli baharu yang sedang menjalani latihan untuk menjadi anggota penuh). Beliau tinggal di Gereja Immaculate Conception yang terletak di kawasan Compton Heights, St. Louis, Missouri. Setahun kemudian, pada bulan September 1978, beliau melafazkan ikrar pertamanya sebagai tanda komitmen awal. Pada bulan Ogos 1981, beliau mengikrarkan sumpah kekal sebagai ahli sepenuh masa komuniti tersebut. Pada 19 Jun 1982, Prevost telah ditahbiskan sebagai seorang paderi di Rom, Itali. Upacara pentahbisan itu berlangsung di Gereja Santa Monica degli Agostiniani dan diketuai oleh Uskup Agung Jean Jadot.

### Misi di Peru
Pada tahun 1985, Prevost menyertai misi Katolik di bawah Ordo Santo Agustinus di Peru, Amerika Selatan. Di sana, beliau menjalankan pelbagai tugas gerejawi termasuklah menjadi penasihat wilayah Chulucanas. Selepas menamatkan pengajian kedoktoran, beliau kembali ke Amerika Syarikat untuk seketika sebelum kembali semula ke Peru pada tahun 1988. Sepanjang hampir sepuluh tahun di Peru, beliau mengetuai sebuah sekolah latihan paderi, mengajar undang-undang gereja dan membantu pentadbiran mahkamah gerejawi. Beliau juga menjalankan kerja-kerja kebajikan dan menyebarkan agama di kawasan-kawasan miskin dan luar bandar. Prevost sangat aktif menarik golongan muda Peru untuk menyertai kepimpinan gereja. Beliau turut membantu pelarian dari Venezuela yang ditolak oleh penduduk tempatan.

Semasa pemerintahan Presiden Peru ketika itu, Alberto Fujimori, yang terkenal dengan tindakan keras terhadap pemberontakan bersenjata, Prevost bersuara lantang menentang kekejaman tentera dan rasuah politik. Beliau turut mengecam keputusan kerajaan pada tahun 2017 yang membebaskan Fujimori dari penjara tanpa keadilan bagi mangsa-mangsa kekejaman lalu. Pengalaman hidup di Peru memperkukuh keprihatinan Prevost terhadap isu-isu ketidakadilan dan keganasan. Beliau tidak teragak-agak menunggang kuda meredah kawasan sukar semata-mata untuk menyampaikan pelayanan rohani kepada masyarakat pedalaman yang miskin. Di wilayah yang pernah diganggu oleh kumpulan gerila bersenjata yang berhaluan ekstremis, beliau menjadi suara yang membela hak-hak penduduk tempatan.

## Ketua Wilayah dan Ketua Umum (1998–2013)
Pada tahun 1998, Prevost telah dipilih untuk menjadi ketua (dikenali sebagai *Prior Provincial*) bagi Ordo Santo Agustinus yang berpusat di Chicago. Beliau mula menjalankan tugasnya pada 8 Mac 1999. Pada tahun 2000, Prevost memberi kebenaran kepada seorang paderi, James Ray, yang telah digantung dari menjalankan tugasnya sejak 1991 akibat tuduhan penyalahgunaan seksual terhadap kanak-kanak untuk tinggal di St. John Stone Friary di Chicago dengan pengawasan. Sebelum ini, Ray tidak dibenarkan tinggal di tempat lain kerana lokasi tersebut terlalu dekat dengan sekolah. Namun, pada tahun 2002, selepas penguatkuasaan peraturan yang lebih ketat oleh para uskup di Amerika, Ray telah dipindahkan ke tempat lain.

Pada tahun 2001, Prevost dipilih untuk menjadi ketua tertinggi bagi seluruh Ordo Santo Agustinus (dikenali sebagai *Prior General*) dan berkhidmat dalam jawatan tersebut selama dua penggal (enam tahun) sehingga tahun 2013. Semasa beliau memegang jawatan ini, beberapa aduan mengenai penyalahgunaan seksual telah dibuat terhadap Richard McGrath, bekas presiden sebuah sekolah Katolik yang dikendalikan oleh kumpulan Ordo Santo Agustinus. Pada 2017, McGrath telah digugurkan dari jawatannya selepas disiasat kerana terlibat dengan pornografi kanak-kanak. Pada tahun 2018, satu penyelesaian kewangan sebanyak $2 juta telah dicapai antara Keuskupan Joliet di Illinois dan seorang bekas pelajar yang mendakwa McGrath merogolnya pada 1990-an. Selepas tamat tugasnya sebagai *Prior Jeneral*, dari tahun 2013 hingga 2014, Prevost berkhidmat sebagai pengarah pembentukan di sebuah tempat di Chicago di Convent of St. Augustine. Selain itu, beliau juga menjadi penasihat utama dan wakil wilayah bagi Provinsi *Our Mother of Good Counsel*.

## Uskup Chiclayo (2014–2023)
Pada 3 November 2014, Paus Franciscus melantik Prevost sebagai pentadbir apostolik (tugas sementara untuk menguruskan keuskupan) bagi Keuskupan Chiclayo di Peru dan juga sebagai uskup titular Sufar. Beliau diberi gelaran uskup walaupun tidak menguruskan sebuah keuskupan tetap pada masa itu. Pada 12 Disember 2014, Prevost ditahbiskan sebagai uskup oleh Uskup Agung James Green, Duta Apostolik ke Peru, di Katedral Saint Mary di Chiclayo. Pada 26 September 2015, beliau dilantik secara rasmi sebagai Uskup Chiclayo. Sebagai sebahagian daripada perjanjian dengan Gereja, beliau menjadi warganegara Peru sebelum memegang jawatan ini.

Pada 13 Julai 2019, Prevost dilantik sebagai ahli Kongregasi untuk Rohaniwan, sebuah badan yang menguruskan urusan rohani para rohaniwan (imam) Katolik. Pada 15 April 2020, beliau menjadi pentadbir apostolik di Callao. Pada 21 November 2020, beliau juga dilantik ke dalam Kongregasi untuk Uskup, sebuah badan yang menguruskan hal ehwal uskup-uskup di seluruh dunia. Selain tugas gereja, beliau juga berkhidmat dalam Persidangan Uskup Peru. Antara tahun 2018 hingga 2020, beliau memegang jawatan penting sebagai presiden Komisi Pendidikan dan Budaya. Beliau juga memberi sumbangan kepada Caritas Peru. Pada Mac 2021, beliau mengadakan pertemuan peribadi dengan Paus Franciscus yang menimbulkan spekulasi mengenai kemungkinan tugas baharu untuk beliau sama ada di Chicago atau Rom.

Semasa menjadi Uskup Chiclayo, Prevost berdepan dengan tuduhan berhubung cara beliau mengendalikan kes penyalahgunaan seksual oleh beberapa paderi. Pada tahun 2007, dua paderi bernama Ricardo Yesquén Paiva dan Eleuterio Vásquez Gonzáles telah didakwa menyalahgunakan beberapa mangsa. Mangsa-mangsa tersebut menuduh Prevost tidak menyiasat kes mereka dengan teliti. Keuskupan Chiclayo menjelaskan bahawa Prevost telah mengikuti prosedur yang betul dengan bertemu mangsa dan memulakan siasatan kanonik (proses penyiasatan dalaman gereja) yang dihantar ke Dikasteri untuk Ajaran Iman, badan gereja yang mengendalikan kes seperti ini. Walau bagaimanapun, pada tahun 2024, wakil mangsa mendakwa bahawa siasatan itu tidak dijalankan dengan sepenuhnya dan ada juga laporan dari *América Televisión* yang menyuarakan kebimbangan tentang perkara yang sama.

Sebagai respons kepada soalan mengenai tuduhan tersebut, Prevost berkata, "Jika anda mangsa penyalahgunaan seksual oleh seorang paderi, laporkan ia." Pedro Salinas, seorang wartawan yang menyiasat skandal penyalahgunaan dalam Sodalitium Christianae Vitae, sebuah kumpulan gereja yang kini dibubarkan, menyatakan bahawa Prevost telah menyatakan sokongan terhadap mangsa penyalahgunaan seksual dan dilihat sebagai salah seorang yang lebih dipercayai di Peru. Salinas juga mencatatkan bahawa beberapa pihak yang terlibat dalam skandal penyalahgunaan seksual, termasuklah beberapa paderi dan elit politik yang berkait dengan Sodalitium, mungkin cuba mencemarkan nama baik Prevost. Secara keseluruhan, Salinas melihat bahawa tindakan dan pendirian Prevost berkait rapat dengan pendekatan politik dan teologi Paus Franciscus yang sangat menekankan pembaharuan dalam Gereja Katolik, termasuk menangani isu penyalahgunaan seksual dengan lebih serius.

## Jabatan Para Uskup dan dilantik sebagai kardinal (2023–2025)

## Paus (2025–kini)
### Pemilihan

### Perkembangan selepas itu

## Pandangan dan pendirian
### Dasar Gereja

### Isu sosial dan politik

## Kehidupan peribadi

## Dikasteri untuk Para Uskup (2023–2025)
Pada 30 Januari 2023, Paus Fransiskus melantik Prevost sebagai Prefek Dikasteri untuk Para Uskup. Sebagai Prefek, beliau bertanggungjawab menilai dan mencadangkan calon-calon yang sesuai untuk dilantik sebagai uskup di seluruh dunia. Dengan pelantikan ini, beliau turut dianugerahkan gelaran uskup agung-uskup emeritus Chiclayo yang bermakna beliau masih diiktiraf sebagai uskup agung, tetapi tidak lagi memimpin keuskupan tersebut secara aktif. Pada 30 September 2023, Paus Fransiskus mengangkat beliau sebagai kardinal-diakon untuk Kapel Santa Monica degli Agostiniani di Rom. Sebagai kardinal-diakon, beliau memegang jawatan dalam kolegium kardinal yang terdiri daripada pemimpin gereja Katolik yang paling tinggi. Peranan beliau sebagai Prefek Dikasteri untuk Para Uskup memberi Prevost pengaruh yang besar dalam Gereja Katolik kerana beliau terlibat secara langsung dalam proses pemilihan calon untuk jawatan paus di masa depan.

Pada 6 Februari 2025, Paus Fransiskus mengangkat Prevost ke pangkat kardinal-uskup yang merupakan kedudukan lebih tinggi berbanding kardinal-diakon. Beliau juga dilantik untuk berkhidmat di Keuskupan Suburbikari Albano, sebuah keuskupan yang terletak di luar Rom.

## Paus (2025–kini)
Pada 8 Mei 2025, semasa hari kedua konklaf kepausan 2025, Prevost telah dipilih sebagai paus ke-267 Gereja Katolik. Beliau menjadi paus pertama dari Amerika Utara dan juga paus pertama dari Amerika Syarikat. Selepas pemilihannya, beliau memilih nama Leo XIV sebagai nama kepausannya.

## Catatan

## Rujukan

## Pautan luar

* Prevost Kardinal Robert Francis, O.S.A.. Pejabat Media Takhta Suci. Diarkibkan daripada yang asal pada 1 Oktober 2023
* 
* 
* Laporan Kolej Kardinal: Kardinal Robert Francis Prevost, O.S.A